**Shizo Kanakuri** (金栗 四三, *Kanakuri* eller *Kanaguri Shizō* eller *Shisō*; født 20. august 1891 i landsbyen Harudomimura i Kumamoto, død 13. november 1983) var en japansk friidrettsutøver.

Han representerte Japan under Sommer-OL 1912 i Stockholm, der han ikke fullførte maratonløpet. Han er kjent som «maratonens far» i Japan.

I 1911 vant Kanakuri, sam var student på et universitet i Tokyo, det japanske kvalifiseringsløpet på 40 km på 2 timer, 32 minutter og 45 sekunder.

Plakett til minne om Kanakuri i Sollentuna
Han reiste til Sverige med den transsibiriske jernbanen og med skip, og hadde bare fem dager til å akklimatisere seg. Maratonøvelsen i Stockholm fant sted 14. juli 1912. Etter å ha ventet forgjeves på en bil som han trodde skulle hente ham på hotellet, bestemte han seg for å komme seg til stadionet på egen hånd. Men ettersom de offentlige transportmidlene var overfylte, ble han nødt til å løpe til stadionet. Maratonløpet fant sted på en meget varm dag, og det var muligens en av grunnene for at det første dødsfallet ble registrert ved de moderne olympiske lekene, nemlig den portugisiske maratonløperen Francisco Lázaro, som døde dagen etter løpet etter at han hadde kollapset mens han deltok i løpet.

Mens han løp gjennom Sollentuna, etter omtrent 27 km, brøt Kanaguri sammen, og ble hjulpet av en familie som satt i hagen og solte seg. Han drakk jus og fikk senere hjelp til å ta toget tilbake til Stockholm. En offisiell brytning av løpet fant aldri sted. Etter noen dager reiste Kanaguri tilbake til familien med en liten presang for å takke dem. Kanaguri nektet først å reise tilbake til Japan på grunn av skammen og da han gjorde det til slutt, gjorde han det uten å kontakte arrangørene, som hadde registrert ham som forsvunnet.

Den japanske delegasjonen ved Sommer-OL 1920 i Antwerp. Kanakuri er i annen rekke til høyre. Delegasjonesleder var Jigorō Kanō.
I senere år vant Kanaguri tre ganger maratonløpet i Japans landsmesterskap.

Ved Sommer-OL 1920 ble han nummer 16 (tid: 2 timer 48:45,4), og ved Sommer-OL 1924 fullførte han ikke. I mellomtiden hadde han satt en Asiarekord på 2:36:10.

I 1962, i forbindelse med 50 års markeringen av de olympiske leker i Stockholm, ble Kanaguri oppsporet av Oskar Söderlund, en journalist i *Stockholms-Tidningen* (som underskrev sine artikler som «Glokar Well»). Kanaguri hadde da seks barn og ti barnebarn.

I 1967, da han var 77 år gammel, reiste Kanaguri igjen til Stockholm og løp den delen som han ikke hadde fullført i 1912. Det tok ham 54 år, 8 måneder, 6 dager, 8 timer, 32 minutter og 20,3 sekunder. Dette er antakelig maratonløpet som tok lengst å fulføres.

Kanakuri spilte en hovedrolle i etableringen i 1920 av Hakone Ekiden, et 218 km langt årlig stafettløp for studenter fra Kanto-området, som finner sted mellom Tokyo og Hakone over to dager med 10 løpere fra hvert team.

Hans personlige rekord er fra 1924: 2 timer 19:30.

Referanser
----------

1. 1 2   Autorités BnF, oppført som Shizō Kanakuri, BNF-ID 16622280z[Hentet fra Wikidata]
2. ↑  .
3. ↑  «Athletics at the 1912 Stockholm Summer Games: Men's Marathon». Arkivert fra originalen 7. november 2012. Besøkt 9. april 2017.
4. 1 2 3 4  Corkill, Edan (15. juli 2012). «Better late than never for Japan's first, "slowest" Olympian». *The Japan Times Online* **(engelsk)**. ISSN 0447-5763. Besøkt 3. januar 2020.
5. 1 2 3  «The Longest Marathon On Record Took Over Half A Century To Complete | Swedes in the States». *swedesinthestates.com*. Besøkt 3. januar 2020.
6. ↑  cf.  Arkivert 4. mars 2016 hos Wayback Machine. trikkene transporterte den dagen 348 874 passasjerer (Stockholm hadde en befolkning på ca. 350.000 den gangen)
7. ↑  Whiting, Robert (19. juni 2014). «Holding 2020 Games in August dangerous». *The Japan Times Online* **(engelsk)**. ISSN 0447-5763. Besøkt 3. januar 2020.
8. ↑  Brockhaus-Kalender 2001, sitert i  Arkivert 30. september 2007 hos Wayback Machine. , p. 14
9. ↑  «These Athletes Have Died While Competing in the Olympics Over the Years». *Time* **(engelsk)**. Besøkt 3. januar 2020.
10. ↑  «untitled». *arrs.net*. Arkivert fra originalen 15. januar 2011. Besøkt 3. januar 2020.
11. ↑  p. 30
12. ↑  «Arkivert kopi». Arkivert fra originalen 21. mars 2014. Besøkt 3. januar 2020.
13. ↑  [*død lenke*]
14. ↑  «Shizo Kanakuri Bio, Stats, and Results». *Olympics at Sports-Reference.com* **(engelsk)**. Arkivert fra originalen 1. juli 2019. Besøkt 3. januar 2020.

Eksterne lenker
---------------

* (en) Shizo Kanakuri – Olympics.com Rediger på Wikidata

* (en) Shizo Kanakuri – Olympic.org Rediger på Wikidata

* (en) Shizo Kanakuri – Olympedia Rediger på Wikidata

* (en) Shizo Kanakuri – Sports-Reference (OL-resultater – arkivert) Rediger på Wikidata

* (en) Shizo Kanakuri – Track and Field Statistics Rediger på Wikidata

|  |  |
| --- | --- |
| Oppslagsverk/autoritetsdata | Prabook **·** VIAF **·** LCCN **·** ISNI **·** BNF **·** BNF **·** BNF (data) **·** BNF (data) **·** NDL **·** CiNii
 |